En aquesta ocasió us recomanem el Mapa del Patrimoni Industrial de Catalunya.
El Mapa recull els 150 elements més destacats del patrimoni industrial català, seleccionats pel mNACTEC, la Comissió de Directors del seu Sistema Territorial, l' AMCTAIC i diferents professionals i particulars.
La llista ha estat creada seguint els criteris de diversitat geogràfica, autenticitat, testimoniatge industrial, històric, social i arquitectònic, i el valor estètic i artístic.
Així, trobareu 23 elements preindustrials (molins, fargues, pous de glaç, forns de calç...), 84 elements industrials (indústria de la fusta i derivats, de la construcció, tèxtil, agroalimentària, del suro, mineria...) i 43 elements de serveis i obra pública (servis públics d'aigua, de gas, d'electricitat, patrimoni ferroviari...).
Us presentem també un web destacat de casa nostra: el nou web sobre el fons artístic de l'Ateneu Barcelonès.
Una entitat com l'Ateneu Barcelonès, al cap d'un segle i mig d'existència, ha acabat tenint un veritable museu d'art a l'interior.
S'hi troben, per exemple, les pintures murals del preexistent Palau Savassona, seu de l'entitat, obra de Francesc Pla, El Vigatà, exponents de la millor pintura del set-cents tardà.
També hi ha altres murals més moderns, com l'obra de l'artista romàntic Josep Mirabent, que a part de pintor era un dels grans decoradors d'interiors de la Catalunya de mitjan segle XIX.
El principal representant de l'escola realista vuitcentista catalana, Ramon Martí i Alsina, deixà a l'Ateneu diversos retrats de personatges ben pròxims a la seva sensibilitat, com Ildefons Cerdà o Josep Anselm Clavé; i d'altra banda, Ricard Martí i Aguiló, fill de l'artista i pintor com el seu pare, va fer per al mateix Ateneu un dels millors retrats que se'n coneixen.
Paisatgistes de primer ordre de la Catalunya del segle XIX tardà, com Modest Urgell i Joan Roig i Soler, també tenen obres molt representatives a la col·lecció de l'Ateneu.
Podeu consultar tot el seu fons al web.
Per últim, us volem ensenyar un web de fora de Catalunya.
En aquesta ocasió us proposem que visiteu el web de l' Smithsonian Institution de Washington DC.
Considerat el "museu nacional" dels EUA i creat l'any 1864, és el complex de museus i recerca més gran del món: 19 museus, el zoo nacional i 9 centres de recerca aplegats en el Center for Folklife and Cultural Heritage.
Aquest centre, dedicat al patrimoni cultural immaterial, té com a missió la recerca, divulgació i preservació d'aquest patrimoni, tant dels EUA com d'arreu del món, a través de publicacions, exposicions, simposis, material didàctic...
La institució també desenvolupa dos grans programes: l' Smithsonian Festival, considerat com el festival de patrimoni cultural immaterial més important que se celebra arreu del món, i l'Smithsonian Folways Recordings, un segell discogràfic propi de música d'arrel tradicional.
Per a l'edició 2018, Catalunya serà el país convidat del Festival, amb el lema "Catalunya: tradició i creació des de la Mediterrània" i que, en paraules del conseller de Cultura Santi Vila, serà una "oportunitat per donar a conèixer el nostre potent sector cultural i tendir ponts amb els Estats Units en àmbits com el polític o l'econòmic".